משחק קופסה

משחק קופסה הוא שם כולל למשחקי לוח, משחקי קלפים, משחקי קוביות, משחקי מלחמה ועוד. משחקי קופסה משוחקים בדרך כלל על שולחן ומגיעים בקופסה שנועדה לשמור על חלקי המשחק.
ראשיתם של משחקי הקופסה במשחק המלכותי של אור ובמשחק סנת. משחקים קלאסיים מפורסמים הם שחמט וגו שכיום נחשבים לקטגוריה בפני עצמה. כיום משחקי הקופסה התפתחו לכדי תחביב מודרני ומדי שנה כמה אלפי כותרים משוחררים לשוק.
ישנם סוגים רבים של משחקי קופסה. חלק מהמשחקים מבוססים על אסטרטגיה, חלק על מזל ורובם על שילוב של שניהם. לכל משחק יש חוקים משלו אשר מצורפים אליו ומסבירים כיצד יש לשחק אותו.
משחקי הקופסה נחלקים לקטגוריות רבות. חלק מהמשחקים מבוססים על תרחיש של מלחמה בין השחקנים כמו משחק הדמקה, ולחלק מהמשחקים יש נושא מסוים כמו במשחק קטאן שם הנושא הוא בניית ערים ומסחר. המשחקים מגוונים גם ברמת הקושי שלהם, ישנם משחקים עם חוקים קלים כמו סולמות ונחשים ומשחקים עם חוקים מסובכים יותר כמו המשחק פוארטו ריקו.
מטרתם של רוב המשחקים היא לנצח את שאר השחקנים, אם כי קיימים גם משחקים שבהם כל השחקנים פועלים למען הגשמת מטרה משותפת וניצחון משותף.
משחקי הקופסה מהווים תחביב לאספנים ולשחקנים, הם משמשים לפעילות חברתית, קבוצתית ומשפחתית לשעות הפנאי ואף כפעילות ספורט תחרותית.

סוגים של משחקי קופסה

ישנו מגוון עצום של משחקי קופסה מסחריים הנמכרים בחנויות, הכולל משחקים בנושאים רבים ומגוונים, אשר מכוונים לאוכלוסיות שונות.

משחקים שיתופיים

משחקים שיתופיים מתאפיינים בכך שהשחקנים כולם עובדים למען מטרה משותפת ולא אחד נגד השני. המשחקים השיתופיים הראשונים הופיעו בשנות ה-80, לדוגמה המשחק סקוטלנד יארד. בשנים האחרונות יותר ויותר משחקים משלבים מכניקות שיתופיות במשחק מאז צאתו של המשחק פנדמיק.

משחקי מסיבות

משחקי מסיבות נקראים כך משום שהם מיועדים למפגשים שיש להם אופי של מסיבה והם מתרכזים באספקטים יותר בידוריים של המשחק, בדרך כלל משחקי מסיבות מיועדים לקבוצה גדולה של שחקנים. משחקי מסיבות מתמקדים בדינמיקות החברתיות בין השחקנים ופחות נשענים על מכניקות משחק מסובכות.
משחקי חברה משיקים לקטגוריה של משחקי המסיבות והם דומים מאוד במטרות שלהם. לדוגמה המשחק "הרוצח" הוא משחק מסיבות וגם משחק חברה מפורסם שמשוחק בכמות גדולה של שחקנים ודורש כריזמה וגם אסטרטגיה.

משחקי קופסה בישראל

ההיסטוריה של משחקי הקופסה בישראל מושפעת ישירות מתרבות משחקי הקופסה בחוץ לארץ. העליות השונות הביאו עמן תרבויות שונות של משחקי קופסה. העלייה של שנות השלושים מגרמניה, שנחשבת בין המדינות המובילות בעולם בייצור צעצועים, תרמה רבות להתפתחות התחום בארץ. בתקופת חומה ומגדל ייצר מפעל "צעצועי אלונים" משחק בנושא זה שנקרא "נקודת כיבוש". בתקופה שלאחר מלחמת העולם השנייה ניתן לציין את המשחק רמיקוב שיצא בשנות ה-40 בארץ וזכה להצלחה אדירה. לאחר קום המדינה ניתן למצוא הרבה משחקים בנושאים ציוניים וצבאיים שמתקשרים למציאות הישראלית, "משחק האלופים" הוא דוגמה למשחק שכזה. יחסית לשוק העולמי מספר משחקי הקופסה המקוריים מישראל הוא נמוך יחסית. חלק מהמשחקים הישראליים הם עיבוד של משחקים מוכרים יותר בעולם. כמו המשחק רכוז שהוא גרסה של מונופול בעברית והמשחק טקטיקו שהוא גרסה של המשחק סטרטגו. משחק קופסה מפורסם שמקורו בישראל הוא המשחק הסאטירי "חבילה הגיעה" של אפרים קישון.
בשנות ה-90 חל מהפך בשוק העולמי של משחקי הקופסה בזכות המשחקים האירופאים ותופעה זו לא דילגה על ישראל. הפריצה של המשחק קטאן לשוק העולמי הגיעה גם לישראל דרך חברת "הקוביה משחקים" והוא הפך במהרה למשחק נפוץ ופופולרי שמוביל בטבלאות המכירות. מכיוון שייבוא משחקי הקופסה לישראל התמקד בעיקר במספר מצומצם של כותרים, קהילות שחקני הקופסה בתחילת שנות ה-2000 פנו אל האינטרנט כמקור עיקרי להבאת משחקי קופסה לארץ. מגמה זו היא כלל עולמית, משחקי קופסה נמכרים בחנויות אינטרנטיות דוגמת אמזון ומגיעים עד בית הלקוח. תופעה יחסית מיוחדת למשחקי קופסה היא הזמינות שלהם באתר האינטרנט Kickstarter; באתר זה יזמים שרוצים לפרסם משחק קופסה מקבלים מימון המונים לפרויקט שלהם. בשנים האחרונות משחקי הקופסה תופסים את עיקר הנפח בפרויקטים ב-Kickstarter, והתופעה הגיעה גם לישראל ואף מספר משחקים של יוצרים ישראלים זכו להצלחה בפלטפורמה זו.
קהילת שחקני הקופסה משתתפת בכנסים שונים בישראל, בהם כנס איקון בסוכות וכנס עולמות בפסח, שם מוקדשים חדרי משחק לטובת הציבור. ישנם כנסים שמיועדים בעיקר למשחקי קופסה, כמו כנס דרקוניקון ומפגש החובבים בית מרזח שמושכים קהל רב. ישנן מספר קבוצות בפייסבוק המרכזות את פעילות שחקני הקופסה בארץ ושם נערכות החלפות של משחקי קופסה, חיפוש שחקנים, שיתוף תוכן ודיונים בנושא.
בשנים האחרונות הזמינות של משחקי הקופסה המודרניים הייתה נמוכה בחנויות בארץ, ורוב ההיצע התרכז בחנות פריק שבתל אביב. עם פתיחת חנות הממלכה בהוד השרון שמוקדשת כולה למשחקי קופסה חלה עלייה גדולה בהיצע המשחקים ואיתה חלה עלייה גדולה בכמות המצטרפים החדשים לתחביב.